1 Samuela
Chapter 8
Sa yaco ni sa qase mai o Samuela, sa cakava me ra lewa e Isireli na luvena.
2 Na yaca i koya na ulumatua o Joeli, na i karua o Apaitia; e rau sa lewa tiko mai Pieri-sepa.
3 E rau sa sega ni muria na we ni yavana na luvena. E rau sa dau vuki tani ki na veika e rawa vakailawaki, e rau sa taura na veika ni veivakabutobutotaki ka rau sa vakatanitaka na lewa e dodonu.
4 Era sa vakasoqoni kece mai na qase e Isireli ka lako mai vei Samuela ki Rama.
5 Ka tukuna vua, "Raica o sa qase mai, oi rau na luvemu, e rau sega ni muri iko. Oqo mo cakava mada vei keimami e dua na tui me lewa vei keimami me vakataki ira na veimatanitu."
6 Na ka oqo sa vakararawataki Samuela, ni ra sa tukuna mai, "Solia vei keimami e dua na tui me lewa vei keimami." Sa masu vei Jiova o Samuela.
7 Sa sauma mai vei Samuela o Jiova, "Rogoca na domodra na tamata ena veika kece era na tukuna vei iko; ni ra sa sega ni cati iko, ia, era sa cati Au ga, ni ra sa sega ni vinakata me'u lewa vei ira.
8 "Me vaka na cakacaka era sa cakava mai na siga Au sa kauti ira mai kina mai Ijipita, me yacova na siga oqo — era sa biuti Au kina ka qarava na veikalou tani, era sa cakava talega oqo vei iko.
9 "Oqo mo rogoca na domodra, ia, mo vakasalataki ira rawa ka vakaraitaka vei ira na nodra i vakarau na tui ena lewa vei ira."
10 Sa tukuna kece vei ira na tamata o Samuela na veika sa vakarota o Jiova, me baleti ira na tui.
11 Sa tukuna kina; "Ena vaka oqo na nodra i tovo na tui, o ira ena lewa ena vukumuni; Era na tauri ira na luvemuni tagane ka digitaki ira mera nona qiqi ni valu, ka so me ra nona dauvodo ose, ka so me ra dau cici tiko ena matadra na qiqi ni valu.
12 "Ena digitaki ira nai liuliu ni veiudolu kei nai liuliu ni vei limasagavulu, eso me ra dau siviyara ka dau tatamusuki, eso me ra dau caka yaragi ni vala kei na veiyaya ni qiqi ni valu.
13 "Ena tauri ira na nomuni goneyalewa me ra nona ka boivinaka, dauvakasaqa, ka dauvavavi.
14 "Ena taura na nomuni veikavivinaka mai na were, mai na veivaini kei na veiolive ka solia vei ira na nona tamata.
15 "Ena taura nai katini ni nomuni vuata kei na vaini ka solia vei ira na nona tamata cakacaka kei ira na dauveiqaravi.
16 "Ena tauri ira na tagane kei na nomuni yalewa daucakacaka kei ira na nomuni cauravou momoqaqa, kei na nomuni yasa digitaki, me ra cakacaka ena vukuna.
17 "Ena taura nai katini ni nomuni sipi, ka o ni na nona tamata ni veiqaravi.
18 "O ni na qai tagi ena gauna o ya, me baleta na tui o ni sa digitaka me nomuni, o Jiova ena sega ni via rogoci kemuni ena siga o ya."
19 O ira na tamata era sa sega ga ni via rogoca na domo i Samuela ka tukuna, "Sega, me dua ga na tui vei keimami,
20 "Me keimami vakataki ira ga na veimatanitu me lewa na tui vei keimami ka me liu vei keimami ka valataka na neimami i valu."
21 Ni sa rogoca o Samuela na nodra vosa na tamata, sa la'ki cavuta sara ena daligai Jiova.
22 Sa tukuna mai o Jiova vei Samuela, "Rogoca na domodra ka solia vei ira e dua na tui." Sa tukuna o Samuela vei ira na Isireli, "Me lako na tamata yadua ki na nona koro."
lus_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn